ועדת הכספים, כנסת 24, פרוטוקול מספר 47, 2021-07-04 10:55

אלכס קושניר: אנחנו עוברים לדיון בהצעת חוק לתיקון פקודת התעבורה (מס' 120) (תיקון מס' 2), התשפ"א-2021.

מיכל מרים וולדיגר: אני מוסרת את ההסתייגויות שלנו.

אלכס קושניר: המשרד הרלוונטי הוא עדיין משרד התחבורה, בבקשה.

חוה ראובני: תיקון פקודת התעבורה (מס' 120) הוא חוק שעבר בשנת 2018, שמטרתו רגולציה חדשה של ענף מוניות השירות בישראל.

חוה ראובני: אם עד החוק הזה ענף המוניות התנהל בצורה של קווים בודדים, עם מפעילים בודדים, שלכל אחד מהם היו תנאים וקווים, מפת הקווים הייתה ברמת קווים בודדים ובעיקר מבוססת על קווים שייסדו אנשים לפי שיקוליהם ולא על חשיבה תחבורתית מסודרת של מה נכון או לא נכון שיופעל באמצעות מוניות שירות.

חוה ראובני: אנחנו ביקשנו לשלב את מוניות השירות בתפיסה הכוללת של התחבורה, באופן שהן ייתנו שירות ברמה תחבורתית ראויה, באשכולות, במקומות שאנחנו נגדיר שיש שם דווקא ערך מוסף לשירות של מוניות שירות.

חוה ראובני: אמרנו: נצא להליכים תחרותיים, שיהיו מפעילים מקצועיים עם יכולת טכנולוגית, עם ניהול צי רכב, עם לוחות זמנים ועם רב-קו, על ידי הליכים תחרותיים.

חוה ראובני: במקביל, מכיוון שברור שתהליך כזה, של יציאה לתהליכים תחרותיים, לוקח זמן, ניתנה סמכות למפקח על התעבורה לאפשר לקווים הוותיקים להמשיך לתת שירות, גם כדי שהמפעילים שלהם יתפרנסו ותהיה להם תקופת מעבר, בין אם ישתלבו במפעילים החדשים ובין אם יפנו לעיסוקים אחרים, וגם כדי לתת לציבור שירות במקביל, עד שההליכים התחרותיים יושלמו.

חוה ראובני: בוצע הליך מיון מוקדם ונבחרו המפעילים הפוטנציאליים של כל אשכולות הקווים ויצאנו למכרזים על הליכים תחרותיים לעשרה אשכולות קווים.

חוה ראובני: התוצאה הייתה פחות טובה מן הצפוי.

חוה ראובני: היה קושי גדול מאוד לזוכים להיכנס להפעלה.

חוה ראובני: היה אחד כמדומני שוויתר בכלל.

חוה ראובני: היה להם קושי להצטייד בציוד.

חוה ראובני: מפעילי מוניות שירות גילו שלהפעיל את זה במתכונת החדשה זה עולם אחר לגמרי ממה שהם הורגלו לו.

ינון אזולאי: את יכולה לפרט קצת את המתכונת החדשה?

חוה ראובני: דובר קודם כול על אשכולות ולא על קווים בודדים, עם רב-קו, עם לוחות זמנים מחייבים, עם מעקב ציי רכב, עם טכנולוגיה, עם שילוביות.

חוה ראובני: כל זה לא היה בעבר.

חוה ראובני: בעבר רוב קווי מוניות השירות פעלו בתור קו אחד שנסע את המסלול הלוך וחזור מתי שבא לו ומתי שהשתלם לו.

חוה ראובני: בשעות שפל כשזה לא היה כדאי הוא לא נסע.

ג'ידא רינאוי-זועבי: גם עם פיקוח על מחירים?

חוה ראובני: המחירים מפוקחים, מוניות שירות מפוקחות.

מיכל מרים וולדיגר: בכל חלקי הארץ, כלומר גם בפריפריה?

חוה ראובני: בהחלט.

מיכל מרים וולדיגר: לפי מה שקראתי, כאשר חוקקתם את החוק דובר על 117 קווי מוניות חדשים על פני 23 אשכולות.

מיכל מרים וולדיגר: את מדברת כרגע רק על עשרה?

חוה ראובני: במכרזים פורסמו הליכים תחרותיים לעשרה בשלב ראשון, בתהליך הדרגתי, כדי להתחיל להכניס אותם.

חוה ראובני: הרעיון היה לצאת בהדרגה למקבצי אשכולות.

חוה ראובני: עד שהתחילו העשרה האלה לפעול, זמן קצר אחר כך נכנסה הקורונה לחיינו ושיתקה את הפעילות – אין נוסעים, אין נסיעות, אין קווים.

חוה ראובני: אי אפשר היה ללמוד כלום.

חוה ראובני: להם כמובן היה קושי עצום להתפרנס ואנחנו לא יכולנו ללמוד שום דבר על איך זה עובד כדי להפיק לקחים לאשכולות הבאים.

ולדימיר בליאק: אבל זה לא התחיל לעבוד רק עם פרוץ משבר הקורונה.

מיכל מרים וולדיגר: ביולי 2019 פורסם המכרז, לפי מה שאני יודעת.

חוה ראובני: גם כשיש מכרז מיון מוקדם, אחר כך היה מכרז אשכולות, וגם אחרי שזוכים יש חודשים רבים של היערכות עד שנכנסים לפעילות.

חוה ראובני: לכן הגענו כבר ממש עד סף משבר הקורונה.

חוה ראובני: הקווים הוותיקים שהמשיכו לפעול לאט-לאט הידלדלו.

חוה ראובני: היום מדובר על עשרה קווים על ידי המפעילים הוותיקים מן השיטה הקודמת עם כ-200 מוניות.

חוה ראובני: אנחנו מבקשים להמשיך לאפשר להם לפעול בחצי השנה הקרובה.

חוה ראובני: אנחנו שוקלים לאור הלקחים ממה שקרה, מן היכולת להוציא קווי שירות, מן הניסיון שנצבר, איך נכון לפעול.

חוה ראובני: יש שרה חדשה שתרצה בוודאי להיכנס לתמונה ולקבוע מדיניות בנושא.

חוה ראובני: בינתיים, בזמן שזה קורה אנחנו רוצים לאפשר לעשרה קווים, ל-200 המוניות האלה להמשיך להתפרנס, ללקוחות של הקווים האלה להמשיך לקבל שירות למשך חצי השנה הקרובה, עד שאנחנו נגבש את המשך צעדינו.

ולדימיר בליאק: אני מרגיש שאני קצת חוזר על עצמי מן הדיון הקודם.

ולדימיר בליאק: האחריות הכוללת מחייבת אותנו כמובן להאריך את התוקף עד סוף השנה כי פשוט אין לנו ברירה ככל הנראה.

ולדימיר בליאק: אבל אני חייב לצטט פה את ההודעה שלכם במשרד התחבורה משנת 2018.

ולדימיר בליאק: בהודעת המשרד נכתב כי "הרפורמה בענף מוניות השירות תושלם עד סוף שנת 2018 ותשפר באופן דרמטי את שירותי התחבורה הציבורית ותאפשר שילוב אופטימלי של המוניות במערך.

ולדימיר בליאק: " אני שואל: כמה זמן צריך כדי להפעיל את הרפורמות?

ולדימיר בליאק: הרושם הוא – אני לא בטוח, אני מסייג את עצמי – שמישהו פה מנסה למנוע את התחרות, או במשרד או מחוץ למשרד.

ולדימיר בליאק: זה הרושם שנוצר אצלי.

ולדימיר בליאק: כמה שנים צריך כדי להפעיל את הדבר הזה?

נעה אבירם: אשמח להתייחס.

נעה אבירם: אני מנהלת אגף בכיר תחבורה ציבורית במשרד התחבורה.

נעה אבירם: אומר כמה מילים על לוחות הזמנים.

נעה אבירם: לקראת סוף שנת 2018 פורסמו המכרזים הראשונים להפעלה.

נעה אבירם: זוכים נבחרו בסוף אותה שנה.

נעה אבירם: נכנסנו לתקופה של כתשעה חודשים, תקופת היערכות, כאשר בזמן הזה המפעיל החדש צריך להצטייד ברכבים, להצטייד בטכנולוגיות, להיכנס לכל אותה מערכת של הפעלה.

נעה אבירם: זה היה האשכול הראשון.

נעה אבירם: באמצע גם הגענו לבית המשפט בכל מיני נושאים וזה גם עיכב כמובן את התהליך.

נעה אבירם: כפי שאמרה היועצת המשפטית, הגענו סמוך מאוד לתחילת הקורונה, כאשר בזמן הזה בעצם התאגידים, שרובם ככולם תאגידים חדשים, בלי היסטוריה של הכנסות, מצאו את עצמם במקום מאוד מאוד בעייתי מבחינת רשת הביטחון שניתנת להם.

נעה אבירם: לכן מה שאנחנו יודעים להגיד עכשיו הוא שאם נפרסם עכשיו ואילו היינו מפרסמים בשנה האחרונה מכרזים לא היינו מצליחים לקבל הצעות כי התאגידים האלה היו במצב קשה מאוד.

ולדימיר בליאק: אתם במשרד לא קובעים לעצמכם איזו מסגרת של זמן?

נעה אבירם: בוודאי הייתה מסגרת של זמן.

נעה אבירם: לכן גם פורסמה אותה הודעה מ-2018.

נעה אבירם: על זה אגיד שני דברים.

ולדימיר בליאק: אבל זה אות מתה.

ולדימיר בליאק: דיברתם פה על סוף 2018 ואנחנו עוד מעט בסוף 2021.

נעה אבירם: בסוף 2018 אכן פורסמו המכרזים כמתוכנן.

ולדימיר בליאק: אתם סבורים היום שתצטרכו הארכה נוספת אחרי 31 בדצמבר?

נעה אבירם: צריכה להתקבל החלטת מדיניות לגבי אופן המשך יישום הרפורמה.

אלכס קושניר: עוד שאלות?

אלכס קושניר: מיכל, בבקשה.

מיכל מרים וולדיגר: אני רוצה להתחיל בהערה כללית.

מיכל מרים וולדיגר: אני עורכת דין כבר 30 שנים.

מיכל מרים וולדיגר: לי די נשבר מן המילה "פקודה".

מיכל מרים וולדיגר: זה קריאה לשרת התחבורה החדשה.

מיכל מרים וולדיגר: הייתי מופיעה בבתי המשפט.

מיכל מרים וולדיגר: כל הפקודות זה טלאי על טלאי על טלאי, בן אדם נורמלי לא יכול לקרוא את זה וגם עורך דין נורמלי לא יכול לקרוא את זה, פשוט קטסטרופה.

מיכל מרים וולדיגר: הגיעה העת במקום פקודה להעביר לחוק ולחוקק חוק נורמלי במקום כל הטלאים.

מיכל מרים וולדיגר: זו קריאה אחת.

מיכל מרים וולדיגר: הנה הזמן.

ינון אזולאי: שואל ולדימיר למה לא עשיתם את זה עד עכשיו, איפה הייתם עד עכשיו.

ולדימיר בליאק: נכון, אני מפנה את השאלה אליך.

מיכל מרים וולדיגר: אני בכלל לא הייתי בכנסת.

מיכל מרים וולדיגר: זו ממשלת שינוי אז יאללה שיעשו שינויים.

מיכל מרים וולדיגר: זה דבר אחד.

ינון אזולאי: יחי המאמין.

ינון אזולאי: תאמיני לי, התמימות שלך, זה בסדר.

ולדימיר בליאק: זה פשוט ייקח קצת יותר זמן בגלל הפיליבסטר שלכם.

מיכל מרים וולדיגר: דבר שני, מדובר על 117 קווי מוניות חדשים ברפורמה.

מיכל מרים וולדיגר: אני רוצה להבין כמה קווים נמצאים היום כבר בפועל ברפורמה.

מיכל מרים וולדיגר: נכון, הייתה קורונה אבל עדיין אני מניחה שבקורונה הקווים האלה היו יותר פעילים מאשר אוטובוסים.

מיכל מרים וולדיגר: כמה השתמשו?

מיכל מרים וולדיגר: מישהו מדד את הרפורמה הזאת?

מיכל מרים וולדיגר: יש מדדים כאלה ואחרים?

מיכל מרים וולדיגר: מישהו בדק האם זה שיפר את המצב, האם האזרחים במדינת ישראל הועשרו על ידי הרפורמה הזאת או לא?

מיכל מרים וולדיגר: כן הייתי רוצה לדעת עוד, אני לא יודעת אם ב-2018 היו Get taxi וכל הדברים החדשים שנכנסו לעולמנו, אני מניחה שלא.

אלכס קושניר: ב-2018 בטח שהיה.

חוה ראובני: זה מוניות ספיישל, זה משהו אחר.

מיכל מרים וולדיגר: עדיין יש לראות מה ההשפעה של כל הדברים החדשים שנכנסו מאז החקיקה על הרפורמה הזאת.

מיכל מרים וולדיגר: האם זה באמת מצריך את כל הרפורמה שאנחנו מתייחסים אליה?

מיכל מרים וולדיגר: דבר אחרון שאני רוצה להעיר – אמנם שוב זה לא ישירות לכאן אבל זה כן חשוב, זה קשור לתעבורה כמובן – הוא לגבי תקנות בעניין שכחת ילדים ברכב.

מיכל מרים וולדיגר: זה נושא כאוב מאוד.

מיכל מרים וולדיגר: פונים אליי בלי סוף.

אלכס קושניר: סליחה, מיכל, אני מבקש.

אלכס קושניר: אפשר להעלות פה את כל הסוגיות שבעולם.

אלכס קושניר: בשביל זה יש הצעות לסדר.

אלכס קושניר: אנחנו כרגע מדברים על הצעת החוק.

אלכס קושניר: אני מזכיר לך, זה ועדת הכספים, לא ועדת הכלכלה, לא ועדת התחבורה, לא ועדת הפנים ולא ועדת שום דבר אחר.

אלכס קושניר: שכחת ילדים ברכב זה נושא סופר חשוב, רק לא בעניינה של הוועדה.

מיכל מרים וולדיגר: 400 שקל על כל רכב זה פשוט קטסטרופה.

אלכס קושניר: כן, אבל זה לא לעניינה של הוועדה הזו.

אלכס קושניר: בואו נתמקד בהצעת החוק שבה אנחנו דנים כרגע.

אלכס קושניר: משרד התחבורה, תשובות למיכל, בבקשה.

נעה אבירם: לשאלתך, במסגרת האשכולות שפורסמו – כאמור פורסמו עשרה אשכולות – מתוכם הגיעו לשלבים של הפעלה שמונה אשכולות, בכל אשכול קווים בודדים.

נעה אבירם: זה סדר גודל של כמה עשרות קווים שהיו אמורים לפעול.

אלכס קושניר: באחוזים את יודעת להגיד את זה?

נעה אבירם: כמחצית.

נעה אבירם: בתקופת הקורונה לא היו כמעט בכלל קווים ותאגידים שהיו מסוגלים להפעיל.

נעה אבירם: כזכור, היינו במגבלה של 50% תפוסה, של 75% תפוסה.

נעה אבירם: זה הציב למעשה את מוניות השירות במצב שהם לא יכולים בכלל להרוויח על הנסיעה בגלל מגבלת מספר הנוסעים.

נעה אבירם: בתקופת הקורונה הם גם פנו אלינו וקיבלו הקלות לאור המצב המיוחד, קיבלו הקלות בנוגע להפעלה, כולל תקופות שבהן הם לא הפעילו בכלל.

ג'ידא רינאוי-זועבי: איזה הקלות?

נעה אבירם: בעיקר לא להפעיל בכלל.

נעה אבירם: הם אמרו: אנחנו מפסידים.

נעה אבירם: המצב הזה כמובן ברור, כל המשק היה בבעיה.

נעה אבירם: לכן התקופה הזאת לא ניתן ללמוד ממנה דבר על הצלחת הרפורמה.

נעה אבירם: מה שאנחנו יודעים להגיד זה המורכבות והאתגרים, שמחייבים אותנו בהחלט לחשוב ולהבין מה נדרש כדי שהענף הזה יצליח לעבוד.

ולדימיר בליאק: אני חייב לציין, מעדכנים אותי עכשיו שאותם טיעונים השמעתם גם בינואר 2020.

יצחק פינדרוס: אני לא מאמין שיכול להיות דבר כזה.

יצחק פינדרוס: ..

ינון אזולאי: זה קבוע, זה ככה, בכל המשרדים אותו דבר.

יצחק פינדרוס: יש לי חדשות בשבילך: גם בינואר 2018.

ינון אזולאי: אני מבקש לדעת – אם ולדימיר אומר אני סומך עליו, שאותן טענות הושמעו, אז מעניין מה העניין של אותן טענות להמשיך.

ינון אזולאי: מיכל וולדיגר התחילה לדבר על שכחת ילדים ברכב.

ינון אזולאי: בתשובה לדברי היושב-ראש, אני אומר קודם כול דבר עקרוני.

ינון אזולאי: ברגע שאנחנו מביאים לוועדה הצעת חוק ופותחים את הנושא – אפשר לפתוח את החוק על מה שאתה רוצה.

אלכס קושניר: כן, אבל זה לא רלוונטי לכאן.

מיכל מרים וולדיגר: זאת הסתייגות שלי, שאם לא דנים בזה לא דנים בכול.

נעה אבירם: אשמח לענות בהמשך.

ינון אזולאי: אבל זה פתח את החוק.

ינון אזולאי: היועץ המשפטי, זה נקרא לפתוח חוק או לא?

ינון אזולאי: במילה אחת: פתחת חוק.

אלכס קושניר: ינון, נכון, אפשר לדבר על הרבה מאוד דברים חשובים.

אלכס קושניר: אבל בסוף אפילו מהות החוק לא אמורה להידון.

אלכס קושניר: אנחנו דנים בהארכת הוראת השעה.

ינון אזולאי: כי הגיע סופה.

ינון אזולאי: נכון?

ינון אזולאי: אתה יודע שגם פג התוקף של הילדים שאפשר לשכוח אותם ברכב?

ינון אזולאי: למה לא?

אלכס קושניר: ינון, אל תיקח אותי לשם.

אלכס קושניר: אני יכול לדבר אתך על עוד אלף דברים.

אלכס קושניר: נו, באמת.

מיכל מרים וולדיגר: אפשר להציב את זה כהסתייגות.

מיכל מרים וולדיגר: אני מסתייגת.

אלכס קושניר: אפשר להציג כהסתייגות כל דבר.

אלכס קושניר: אני לא בא בטענה אל אף אחד אבל אפשר לקחת את הדיון הזה למקום מהותי על הארכת הוראת השעה, האם משרד התחבורה עמד במה שהוא הבטיח או לא עמד; אפשר להעלות שאלות שקשורות לשאלה האם משרד התחבורה מתחייב לעמוד בהבטחותיו עד לסיום תוקף הוראת השעה החדשה – זה כן.

אלכס קושניר: אפשר גם להעלות סוגיות אחרות, רק אני מנסה שהדיון יהיה בתוך מסגרת, זה הכול.

ינון אזולאי: לגבי הקווים שאתם רוצים להשאיר, כעשרה קווים שנשארו, כפי שאני מבין מן היועצת המשפטית, הייתי מבקש לדעת איפה הקווים האלה נמצאים, מה החלוקה שלהם.

ינון אזולאי: תנו לנו קצת נתונים עליהם.

ינון אזולאי: האם יהודה ושומרון בפנים?

ינון אזולאי: עד כמה הפריפריה בפנים?

ינון אזולאי: בתוך הערים?

ינון אזולאי: מחוץ לערים?

ינון אזולאי: בין-עירוני?

ינון אזולאי: תנו לנו קצת מידע.

ינון אזולאי: תודה.

נעה אבירם: קודם כול, לגבי ההערה, שאותן הערות נשמעו בינואר 2020 - - -

ינון אזולאי: כל הכבוד שאת עונה לנו על זה, בדרך כלל לא עונים לנו על זה.

נעה אבירם: אין לי מה להסתיר.

נעה אבירם: רק לדייק: כמובן שעל הקורונה לא דיברנו בינואר 2020.

נעה אבירם: בינואר 2020 העלינו שאכן עם תחילת יישום התהליך נתקלנו בבעיות שלא ידענו לצפות אותן מכיוון שלא עשינו יישום של מוניות שירות.

נעה אבירם: נתקלנו בבעיות שנוגעות למשל להצטיידות ברכבים האלה, וזה מה שהצגנו.

נעה אבירם: הבעיה הזאת עודנה קיימת.

נעה אבירם: לכן אנחנו אומרים: נדרש להבין פה איך לעשות את התהליך הזה בצורה מיטבית.

נעה אבירם: כפי שאמרתי קודם לכן, תקופת הקורונה לא אפשרה לנו ללמוד באמת מה בכלל פוטנציאל השימוש ומה המקום של מוניות השירות.

נעה אבירם: לגבי השאלה איפה הקווים פועלים – אנחנו מדברים על הקווים הוותיקים.

ינון אזולאי: ולהבא מה הפריסה שאמורה להיות?

נעה אבירם: כאמור, זה רישיונות ותיקים, זאת אומרת שזה לא הסדרה משלנו.

ינון אזולאי: היא אמרה שנשארו רק עשרה קווים, כך הבנתי.

נעה אבירם: מדברים על שתי קבוצות קווים: קבוצת קווים שהמפעילים שלהם נבחרו בהליך תחרותי, שבו המשרד אמר:

נעה אבירם: אני רוצה שיהיו קווים כאן וכאן וכאן; וקבוצת קווים שהם היסטוריים, אותן חברות שפועלות כבר שנים ארוכות והצליחו לשרוד גם בתקופה הזאת.

נעה אבירם: אלו בעיקרם קווים בין-עירוניים – למשל תל אביב–ירושלים, קווים בצפון, קווים עירוניים בנתניה.

ינון אזולאי: יש קווים בפריפריה?

ינון אזולאי: זה מה שחשוב לי.

ינון אזולאי: קו תל אביב–ירושלים זה בסדר.

ינון אזולאי: השאלה שלי היא על באר שבע וירוחם, קריית שמונה וצפת.

מיכל מרים וולדיגר: בבאר שבע יש.

נעה אבירם: אשוב ואפריד בין שתי קבוצות הקווים.

נעה אבירם: בקבוצת הקווים שעברה הליכים של מכרז, ששם המשרד אמר:

נעה אבירם: אני רוצה קווי מוניות שירות במקום הספציפי הזה, יש קבוצת קווים בבאר שבע ובמרחב הדרומי.

ג'ידא רינאוי-זועבי: ובצפון?

נעה אבירם: לא פורסמו עד כה מכרזים בצפון.

נעה אבירם: בתאגידים הישנים יש עדיין כמה קווים שפועלים בצפון.

נעה אבירם: בגדול, התאגידים הוותיקים, מכיוון שהם לא מסובסדים ומכיוון שבעצם כל ההכנסה שלהם היא מנוסעים, מטבע הדברים הם פועלים במקומות שבהם יש יותר נוסעים.

ינון אזולאי: אבל בשיקול שלכם, אני מסכים איתך, נכון, זה שיקול פיננסי, אבל כמשרד, כמדיניות אנחנו חייבים לשים את הפריפריה בראש מעייננו.

נעה אבירם: באשכולות הקווים שפורסמו, שהמכרז הגדיר איפה הוא רוצה להיות, בהחלט פורסם ויש זוכה באשכול במרחב באר שבע.

מיכל מרים וולדיגר: בעכו, בנהרייה?

נעה אבירם: הצפון אמור היה להיכנס בטקטים הבאים, גם הצפון וגם יהודה ושומרון.

נעה אבירם: כפי שאמרתי, כרגע אנחנו לא מוצאים לנכון לפרסם באופן מיידי מכרזים נוספים עד לקבלת החלטה איך מתקדמים בענף הזה.

ינון אזולאי: בסדר, אבל כרגע נשארים בלי הקווים.

משה גפני: כל הזמן רוצים להאריך דברים.

אלכס קושניר: למה?

אלכס קושניר: כי מישהו תקע אותם.

משה גפני: הממשלה לא עשתה כלום עד עכשיו?

אלכס קושניר: ביומיים שהיו לה?

מיכל מרים וולדיגר: שלושה שבועות.

איתי עצמון: רציתי לשאול את נציגי משרד התחבורה: האם יש מקומות שבהם יפעלו גם בעלי רישיונות ותיקים וגם בעלי רישיונות שזכו במכרזים?

איתי עצמון: או שאין בכלל מצב כזה?

נעה אבירם: אין מצב כזה.

פריד אברהם: אני מארגון מוניות השירות.

פריד אברהם: צודקת הגברת ראובני שצריך להאריך את הוראת השעה כי בפועל מתוך 2,289 מוניות שירות שפעלו עשרות שנים נכון להיום פועלות אולי 200, אולי פחות אפילו.

פריד אברהם: עם התחבורה הקיימת היום באמת זקוקים להארכה של הוראת השעה כדי להשלים את העניין.

פריד אברהם: אין ויכוח בקטע הזה בכלל.

פריד אברהם: אנחנו מקווים שעם ההארכה הזאת יינתן גם פתרון לקטע שבו אותן מוניות שפעלו, שניהלו איתן משא ומתן משנת 2010, משא ומתן של "או-טו-טו עומד להסתיים, או-טו-טו", יבוא על פתרונו גם כן בקטע של המרה או פיצוי או משהו בנוסח הזה.

פריד אברהם: אני מסכים עם גברת ראובני שאכן צריך להאריך את הוראת השעה כי צריך לתת פתרון בכל מצב.

ינון אזולאי: לכמה זמן להאריך, לעשר שנים?

פריד אברהם: מי כמוני יודע כמה זמן הוארך והוארך והוארך כל פעם מחדש.

פריד אברהם: אני מקווה שהפעם יש ממשל, יש קואליציה שתסיים דברים, תשים אותם על השולחן ותגמור אותם.

פריד אברהם: זה הכול, זה מה שאני מבקש וכולנו מבקשים.

מיכל מרים וולדיגר: למרות שנאמר פה שהשרה חושבת לעשות חשיבה מחדש לגבי הרפורמה הזו, כך הבנתי.

נעה אבירם: נאמר שאנחנו מעוניינים להציג לשרה את הדברים כי נדרשות פה החלטות על מדיניות, נדרשת פה למידה ממה שנעשה עד עכשיו.

ינון אזולאי: רק תעשו טובה, תנו למוניות עדיפות מהמיזוג ברכבות.

אלכס קושניר: עוד הערות לעניין המיזוג במוניות?

אלכס קושניר: יש עוד הערות להצעת החוק הזאת?

מיכל מרים וולדיגר: כן אחזור להסתייגות שלי.

אלכס קושניר: בסדר גמור, אבל מיכל, כשנדון בהסתייגויות תהיה לך הזדמנות לנמק אותן.

מיכל מרים וולדיגר: אבל ההסתייגות הזאת לא כתובה אז אני רוצה לנמק אותה.

ינון אזולאי: כולנו מצטרפים להסתייגות הזאת.

אלכס קושניר: עוד לא שמעת אותה.

אלכס קושניר: אולי אתה נגד?

ינון אזולאי: אני מצטרף למיכל בעיניים עצומות, תאמין לי.

אלכס קושניר: על הכול?

אלכס קושניר: אתה בטוח?

ינון אזולאי: על זה אני סומך.

ינון אזולאי: היא מדברת על שכחת ילדים באוטו.

מיכל מרים וולדיגר: זה טקס מסירת ההסתייגויות.

מיכל מרים וולדיגר: אנחנו כמובן מצטרפים להסתייגויות של חבריי האחרים.

מיכל מרים וולדיגר: אני רוצה להעיר פה על הסתייגות אחת.

מיכל מרים וולדיגר: מבחינתי בעניין שכחה של ילדים ברכב – פנו אליי לא מעט הורים וגם סבים וסבתות, שצריכים על כל כיסא להתקין מתקן כזה והעלויות הן בלתי סבירות.

מיכל מרים וולדיגר: לא יעלה על הדעת שזוג צעיר שיש לו שלושה ילדים עם כיסאות לרכב יצטרך על כל כיסא וכיסא לשים התקן שעולה 400 שקל – בסך הכול 1,200 שקל, וכך גם הסבים והסבתות, על כל כיסא.

מיכל מרים וולדיגר: זה חשוב, צריך לדון בזה, לטפל בזה, להכשיר כמה שיותר.

מיכל מרים וולדיגר: אני יודעת שלאחת מן העמותות, נדמה לי יד שרה, יש התקן כזה שעולה 40 שקל, אבל הוא לא קיבל אישור על פי פקודת התעבורה.

מיכל מרים וולדיגר: בעיניי זה עול ענק על הציבור, על האוכלוסיות ממעמד הביניים שצריכות את הדבר הזה.

מיכל מרים וולדיגר: זה פשוט נורא ואיום.

מיכל מרים וולדיגר: צריך לטפל בנושא הזה.

מיכל מרים וולדיגר: זה חלק מן העניין, אי אפשר להתעלם מזה.

מיכל מרים וולדיגר: תודה.

משה גפני: אדוני היושב-ראש, לא הספקנו להכין הסתייגויות, הכנו רק 1,090.

אלכס קושניר: אין בעיה, בסדר גמור.

אלכס קושניר: חברת הכנסת זועבי רצתה לדבר.

ינון אזולאי: הוא רק אומר שהוא איתנו, אנחנו ביחד שותפים.

אלכס קושניר: אין שום בעיה, אין לי שום ספק שאתם שותפים.

ג'ידא רינאוי-זועבי: אני רוצה להדגיש בפני הצוות המקצועי, כאשר אתם מגישים את ההמלצות לשרה, אני מבקשת להתמקד בנושא של מוניות שירות ובכלל תחבורה נגישה בצפון.

ג'ידא רינאוי-זועבי: זו סוגיה כואבת.

ג'ידא רינאוי-זועבי: הצפון סובל ממחסור בנגישות של תחבורה, לא רק במוניות שירות, גם ברכבות.

ג'ידא רינאוי-זועבי: כל זה מונע מאנשים להגיע לתעסוקה וגם להשכלה גבוהה.

ג'ידא רינאוי-זועבי: זו סוגיה כואבת מאוד בצפון וצריך לתת עליה הדגש.

אלכס קושניר: תודה רבה.

אלכס קושניר: נעבור להקראת הצעת החוק, בבקשה.

חוה ראובני: הצעת חוק לתיקון פקודת התעבורה (מס' 120) (תיקון מס' 2), התשפ"א–2021

משה גפני: אני רוצה להבין, אדוני היושב-ראש, במשך תקופה ארוכה המערכת הפוליטית לא כל כך עבדה.

משה גפני: אבל לכם אין תוכנית במשרד שאתם יכולים להביא אותה בפנינו במקום לבקש הארכה?

משה גפני: כולם מבקשים לראות תוכנית.

משה גפני: יש לכם תוכנית כזאת?

משה גפני: תביאו את התוכנית.

נעה אבירם: כפי שאמרתי, כאמור נעשתה תוכנית, אבל הדבר החכם, הנכון והמקצועי לעשות הוא לבחון את עצמנו אל מול דברים שבוצעו ויושמו עד כה לאור הקשיים שאנחנו רואים ביישום הנוכחי.

משה גפני: מה למשל?

משה גפני: איזה קושי יש?

נעה אבירם: אנחנו רואים בפועל שהתאגידים לא מצליחים להתפרנס כפי שהם צפו.

משה גפני: אז אין תוכנית.

נעה אבירם: כפי שאמרתי, יש תוכנית, נעשתה תוכנית והיא פורסמה להערות הציבור.

משה גפני: אני מן האופוזיציה, אני מוכן לתמוך.

משה גפני: תגידי רק מה לעשות.

אלכס קושניר: חבר הכנסת גפני, כרגע אנחנו לא מדברים על התוכנית אלא על הארכת הוראת השעה, אחרי שנים שהיא הוארכה והוארכה.

משה גפני: אדוני היושב-ראש, אני אזרח פשוט, הכניסו לי בראש כל הזמן, ואני צרכן תקשורת, שהממשלה הקודמת לא שווה ולא עשתה.

משה גפני: בסדר, קיבלתי את זה.

משה גפני: יש ממשלה חדשה שיש לה תוכנית בכל הדברים, בכל התחומים.

משה גפני: הם אמרו את הדברים האלה.

משה גפני: אז אם מגיעה עכשיו תוכנית לגבי תיקון פקודת התעבורה, שיביאו את התוכנית.

משה גפני: נשמע את התאגידים, נשמע את כולם.

אלכס קושניר: אין בעיה, במהלך חצי השנה הקרובה הם יביאו את התוכנית לאישור ועדת הכלכלה.

משה גפני: הם לא יכולים להביא לוועדת הכלכלה בגלל שלא מקימים ועדות.

אלכס קושניר: זה נושא אחר.

אלכס קושניר: יקימו ועדות וזה יידון בוועדת הכלכלה.

אלכס קושניר: ובמידה ולא אז זה יגיע לוועדה הזאת ואנחנו נתווכח.

משה גפני: בסדר, אז שיהיה בוועדה הזאת, שהם יגידו מה התוכנית.

נעה אבירם: בקשת המשרד היא להאריך את התוקף הנוכחי על מנת שלא לייצר מצב שבו נגרע שירות מן הציבור מבלי שיש איזו חלופה.

אלכס קושניר: אנחנו יוצאים להפסקה.

אלכס קושניר: נחזור בשעה 12 ונתחיל לדון בהצעת חוק משק החלב.

אלכס קושניר: נודיע על מועד ההצבעה על שתי הצעות החוק שדנו בהן עכשיו.

אלכס קושניר: תודה רבה.

אלכס קושניר: הישיבה נעולה.